2019 — 2022-yillarda Xorazm viloyatining Xiva shahrini kompleks rivojlantirish chora-tadbirlari to‘g‘risida

Madaniy meros obyektlari me’moriy qiyofasini yaxshilash, sanoat va eksport salohiyatini yanada kengaytirish, mavjud resurslardan to‘liq va samarali foydalanish hamda muhandislik-kommunikatsiya va ishlab chiqarish infratuzilmasini, turizm, hunarmandchilik va servis sohasini rivojlantirish, aholining bandligi va daromadlarini oshirish asosida Xorazm viloyatining Xiva shahrini kompleks rivojlantirishni ta’minlash maqsadida Vazirlar Mahkamasi qaror qiladi: 
 1. Quyidagilarni o‘z ichiga oluvchi 2019 — 2022-yillarda Xorazm viloyatining Xiva shahrini kompleks rivojlantirish chora-tadbirlari dasturi (keyingi o‘rinlarda Dastur deb ataladi) tasdiqlansin:
 Xiva shahridagi madaniy meros obyektlarini ta’mirlash, restavratsiya qilish va tiklash chora-tadbirlari 1-ilovaga muvofiq;
 Xiva shahridagi ijtimoiy soha obyektlarini qurish, rekonstruksiya qilish va kapital ta’mirlash chora-tadbirlari 2-ilovaga muvofiq;
 Xiva shahrida sanoat, xizmat ko‘rsatish va hunarmandchilik yo‘nalishida amalga oshiriladigan investitsiya loyihalarining manzilli ro‘yxati 3-ilovaga muvofiq; 
 Xiva shahridagi yo‘l-transport va muhandislik-kommunikatsiya tizimlarini modernizatsiya qilish chora-tadbirlari 4-ilovaga muvofiq;
 Xiva shahrida irrigatsiya-melioratsiya tizimlarini rekonstruksiya qilish chora-tadbirlari 5-ilovaga muvofiq;
 Xiva shahridagi mahallalarni hunarmandchilik turlari bo‘yicha ixtisoslashtirish yo‘nalishlari 6-ilovaga muvofiq tasdiqlansin.
 2. Xorazm viloyati hokimligiga:
 davlat va xo‘jalik boshqaruvi organlari, mahalliy davlat hokimiyati organlari, tijorat banklari tomonidan Dasturda nazarda tutilgan tadbirlarning belgilangan muddatlarda amalga oshirilishini tahlil qilib borish va muvofiqlashtirish;
 Dastur bajarilishining monitoringi olib borilishini tashkil etish va har oyda tizimli ravishda muammoli masalalarni ko‘rib chiqish, ularni hal etish yuzasidan tezkor va amaliy chora-tadbirlar ko‘rish;
 Xiva shahrida 2019-yilda 10 ta, 2020-2021-yillarda har yili 20 tadan 5 — 7 qavatli uylar qurilishini tashkil etish;
 “Ichan-qal’a” va “Dishan-qal’a” majmualarining o‘rta qismida joylashgan, biroq ularning me’moriy qiyofasiga mos kelmaydigan turar joy va noturar joy binolarini shaharning boshqa qismiga ko‘chirish, bunda aholi zich joylashgan hududlardagi aholining bir qismini uy-joy bilan ta’minlash maqsadida ko‘chirish hamda shu munosabat bilan fuqarolar hamda yuridik shaxslarga yetkazilgan zarar o‘rnini O‘zbekiston Respublikasi Vazirlar Mahkamasining 2006-yil 29-maydagi 97-son qarori bilan tasdiqlangan Davlat va jamoat ehtiyojlari uchun yer uchastkalarining olib qo‘yilishi munosabati bilan fuqarolarga va yuridik shaxslarga yetkazilgan zararlarni qoplash tartibi to‘g‘risida nizomda ko‘rsatilgan tartibda amalga oshirish;
 ko‘chirilayotgan aholini Xiva shahar temir yo‘l vokzali hududiga tutash bo‘lgan va boshqa yer maydonlarida ko‘p qavatli uy-joylarni barpo etish hisobiga joylashtirish yechimlarini hisobga olish;
 “Ichan-qal’a” majmuasidagi aholini Xiva atrofida barpo etiladigan yangi ko‘p qavatli uylarga bosqichma-bosqich ko‘chirishda majmuaning ochiq osmon ostidagi muzey maqomini va turistlar uchun jozibadorligini saqlab qolish maqsadida uning hududida XVIII-XIX asrlarda istiqomat qilgan aholi sonidan kelib chiqib, hunarmandchilik va boshqa qadimiy kasb turlari bilan shug‘ullanuvchi oilalarni qoldirish;
 har chorak yakuni bilan Dasturdagi tadbirlar o‘z vaqtida va sifatli bajarilishi bo‘yicha loyiha tashabbuskorlari faoliyatining natijadorligini shahar faollari yig‘ilishlarida muhokama qilish hamda amalga oshirilgan ishlar bo‘yicha Vazirlar Mahkamasiga axborot kiritib borish vazifalari yuklansin;
 zarurat bo‘lganda, tayyorlangan va belgilangan tartibda kelishilgan loyihaning qiymatini va ish o‘rinlari sonini saqlab qolish sharti bilan Dasturga tegishli o‘zgartirish va qo‘shimchalar kiritish huquqi berilsin.
 3. Xiva shahridagi “Ichan-qal’a”, “Dishan-qal’a” va boshqa madaniy meros obyektlarini muhofaza qilishni kuchaytirish hamda turizm salohiyatini rivojlantirish bo‘yicha ishchi guruh tarkibi (keyingi o‘rinlarda Ishchi guruh deb ataladi) 7-ilovaga muvofiq tasdiqlansin.
 Ishchi guruh (A. Abduhakimov):
 Xiva shahridagi “Ichan-qal’a”, “Dishan-qal’a” va boshqa madaniy meros obyektlarida restavratsiya va ta’mirlash-tiklash ishlarini hamda ularga yondosh hududlarda qurilish, rekonstruksiya qilish va obodonlashtirish ishlarini amalga oshirish masalalarini YUNESKOning Umumjahon meros markazi bilan kelishsin;
 YUNESKOning Umumjahon meros markazi bilan kelishuv asosida Xiva shahridagi “Ichan-qal’a”, “Dishan-qal’a” va boshqa madaniy meros obyektlarida restavratsiya va ta’mirlash-tiklash ishlarini amalga oshirish uchun ruxsat berish, ularni nazorat qilish va muvofiqlashtirish ishlarini ta’minlasin;
 Xiva shahrining turizm salohiyatini rivojlantirish bo‘yicha takliflar tayyorlash va ularni amalga oshirish hamda shaharda tadbirkorlik subyektlari tomonidan turizm infratuzilmasi obyektlarini joylashtirish masalalarini kelishish, shuningdek, bu boradagi ishlarning borishini nazorat qilish va muvofiqlashtirishni ta’minlasin;
 har yili sentyabr oyining oxirgi yakshanba kuni “Ichan-qal’a” va “Dishan-qal’a” hududlari bo‘ylab madaniy-ma’rifiy tadbirlarni uyg‘unlashtirgan holda turistlarni tarixiy umumxalq an’analari bilan tanishtirish maqsadida “Lazgi” — folklor festival-shoularni o‘tkazishni yo‘lga qo‘ysin. 
 Ishchi guruh ikki oy muddatda quyidagilarni nazarda tutgan holda:
 Xiva shahrining markaziy qismida “Shahar yuragi” — turizm va madaniy-ma’rifiy markazni tashkil etish; 
 markazning maydonini belgilash, xususan bunda “Ichan-qal’a”, “Dishan-qal’a” va boshqa madaniy meros obyektlarini qamrab olish;
 markaz tarkibiga kiritiladigan turizm infratuzilmasi obyektlarini aniqlash;
 markaz doirasida ko‘rsatiladigan xizmatlar va bajariladigan ishlar turini shakllantirish;
 markazning xo‘jalik faoliyati va ma’muriy-boshqaruv shakllarini belgilash yuzasidan asoslangan takliflar kiritsin.
 4. Belgilansinki, Xiva shahridagi “Ichan-qal’a”, “Dishan-qal’a” va boshqa madaniy meros obyektlarida restavratsiya va ta’mirlash-tiklash ishlarini hamda ularga yondosh hududlarda qurilish, rekonstruksiya va obodonlashtirish ishlarini amalga oshirishga faqat YUNESKOning Umumjahon meros markazi bilan kelishuv mavjud bo‘lgan taqdirda ruxsat beriladi. 
 5. Dastur doirasida quyidagilar:
 madaniy meros obyektlarini restavratsiya qilish va tiklash ishlari bo‘yicha O‘zbekiston Respublikasi Madaniyat vazirligi huzuridagi “Obyektlarni qurish, rekonstruksiya qilish, kapital va joriy ta’mirlash bo‘yicha buyurtmachi xizmati” davlat muassasasi;
 ichimlik va oqova suv tarmoqlarini qurish hamda rekonstruksiya qilish ishlari bo‘yicha — Uy-joy kommunal xizmat ko‘rsatish vazirligi;
 markaziy xiyobonni qurish, xiyobonlarni obodonlashtirish va ko‘kalamzorlashtirish, tashqi yoritish tizimlari, shuningdek, hududlarning sug‘orish tizimlarini yaxshilash va yer osti suvlari satxini pasaytirish ishlari bo‘yicha — Xorazm viloyati hokimligining “Yagona buyurtmachi xizmati” injiniring kompaniyasi; 
 ijtimoiy soha obyektlarini qurish, rekonstruksiya qilish va ta’mirlash ishlari bo‘yicha — Xorazm viloyati hokimligining “Yagona buyurtmachi xizmati” injiniring kompaniyasi; 
 avtomobil yo‘llari (mahalliy va ichki) hamda elektr energiyasi, tabiiy gaz va aloqa tarmoqlarini qurish, rekonstruksiya qilish va ta’mirlash ishlari bo‘yicha — tegishligiga ko‘ra O‘zbekiston Respublikasi Transport vazirligi huzuridagi Avtomobil yo‘llari qo‘mitasi, “Hududiy elektr tarmoqlari” AJ, “O‘ztransgaz” AJ va “O‘zbektelekom” AK tizimidagi tegishli xizmatlar buyurtmachi etib belgilansin.
 6. Xorazm viloyati hokimligi, O‘zbekiston Respublikasi Qurilish vazirligi hamda tegishli vazirliklar va idoralar, loyiha tashabbuskorlari va buyurtmachilar Dasturga kiritilgan obyektlar bo‘yicha loyiha-smeta hujjatlarini sifatli ishlab chiqib, shu asosda qurilish-montaj ishlari amalga oshirilishini ta’minlasinlar. 
 Obyektlarni loyihalashtirishda milliy uslubdagi me’moriy yechimlarni qo‘llash, energiyani tejaydigan va mahalliy qurilish materiallaridan keng foydalanish hamda ortiqcha xarajatlarga yo‘l qo‘ymaslik masalalariga alohida e’tibor qaratilsin.
 7. “Hududiy elektr tarmoqlari” AJ va “O‘ztransgaz” AJ Dastur doirasida quriladigan obyektlar elektr energiyasi va tabiiy gaz tarmoqlariga o‘z vaqtida ulanishini hamda ularning uzluksiz yetkazib berilishini ta’minlasinlar.
 8. “Hududgazta’minot” AJ ikki oy muddatda Xiva shahri hududiga kiritilgan Angarik, Qiblatozabog‘, Shixlar, Lolazor mahallalarini gaz tarmog‘iga o‘z mablag‘lari hisobiga qayta ulash choralarini ko‘rsin.
 9. O‘zbekiston Respublikasi Investitsiyalar va tashqi savdo vazirligi, Qurilish vazirligi, Turizm va madaniy meros vazirligi, Xorazm viloyati hokimligi turizm infratuzilmasi obyektlari qurilishi bo‘yicha loyiha tashabbuskorlarini jalb qilish, moliyaviy manbalarni aniqlash, loyiha-smeta hujjatlarini ishlab chiqish va qurilish-montaj ishlarini amalga oshirish ishlarining har bir bosqichi muvofiqlashtirilishini va nazorat qilinishini ta’minlansinlar;
 O‘zbekiston Respublikasi Iqtisodiyot va sanoat vazirligi, Investitsiyalar va tashqi savdo vazirligi, Moliya vazirligi, Madaniyat vazirligi, Xorazm viloyati hokimligi va buyurtmachi tashkilotlar har yilgi O‘zbekiston Respublikasining Investitsiya dasturini shakllantirishda moliyalashtirish manbalari va hajmlarini aniqlashtirgan holda ushbu qarorga muvofiq amalga oshirilishi nazarda tutilgan investitsiya loyihalari belgilangan tartibda kiritilishini ta’minlasinlar.
 10. O‘zbekiston Respublikasi Qurilish vazirligi, Madaniyat vazirligi Xiva shahrining bosh rejasiga asosan ishlab chiqilgan shaharning markaziy qismini batafsil rejalashtirish loyihasini “Dishan-qal’a” hududining chegaralarini aniqlagan holda Vazirlar Mahkamasi huzuridagi Respublika arxitektura va shaharsozlik kengashida ko‘rib chiqilishini va tasdiqlanishini ta’minlasinlar; 
 11. O‘zbekiston Respublikasi Qurilish vazirligi Dasturga kiritilgan obyektlarning loyiha-smeta hujjatlarini belgilangan tartibda davlat ekspretizasidan o‘tkazilishini va qurilish-montaj ishlari sifati ustidan davlat-arxitektura qurilish nazorati o‘rnatilishini ta’minlasin.
 12. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — transport vaziri A.J. Ramatov, O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari A.A. Abduxakimov va Xorazm viloyati hokimi F.U. Ermanov zimmasiga yuklansin.